PIÈCES A L’APPUI. 
243 
Dames sont ung patron en terre 
De toutes mondaines doulceurs, 
Le pourpris où chascun peut querre 
Perfection de toutes meurs, 
Perfecte mer de tous honneurs , 
Le flum dont toutes vertus yssent, 
Le vivier des dignes humeurs 
Où toutes bontés se nourrissent. 
Dames sont angels de visage , 
En leur maintien célestiennes, 
Déesses en fait de corssage , 
En parler plus que terriennes , 
En leurs œuvres cothidiennes 
Doulces comme chants de seraine, 
De tant de haults biens gardiennes 
Que chascune vault estre raine. 
Dames sont un ciel de liesse , 
Ung paradis de courtoysie, 
Ung droit abisme de largesse , 
Ung doulx vergier de noble vie , 
Ung manoir plain de mélodie, 
Ung mur de ferme contenance , 
La vigne de pitié florie, 
De foy, d’amour et d’abstinance. 
Dames sont plus que nulle rien , 
Maintenans leur vie en sobresse, 
Adressans leur courage en bien 
Et leur vie à perfecte humbiesse , 
A dévocion, à simplesse 
Et à compassion piteuse 
Vers ceulx qui vivent en destresse 
Par fait de fortune doubteuse. 
Dames sont d’ung sçavant parler, 
D’ung doulx penser, d’un net courage, 
D’ung beau maintien sans chanceler, 
D’ung amoureux et doulx langage , 
Où Nature par héritage 
Et Honte et Crainte a fait logier , 
Pour hardiesse et cuer volage 
Surtout d’entr’elles alongier. 
Dames sont entière concorde, 
Rivière de prospérité, 
Fontaine de miséricorde, 
Montaigne de félicité, 
Le fort mur en adversité , 
L’estelle qui en mer conduyt, 
Valée de joyeuseté 
Et souleil qui à jamais luyt. 
Dames sont trésors de tous biens, 
La vive source de prouesse, 
L’abondance des terriens, 
Le hault souhait de leur richesse , 
Et le cler ruisseau de largesse, 
Mine de pierres précieuses, 
Paradis dejoye et liesse 
Plain de grans doulceurs merveilleuses. 
Dames sont de doulceur l’abisme , 
De chasteté soleil luysant, 
Le feu de charité sublime, 
L’escarboucle d’amours cuisant, 
Le puis où chascun va puisant 
Bénignité et courtoysie 
Qu’oncque à nul ne fut refusant 
Tant est merveille infinie. 
Dames sont vie de malades 
Et la réfection des sains 
Vigueur qui colore les fades , 
Pilier, soustiennement des vains , 
Désir insatiable aux plains, 
Le vrai repos des traveillés, 
L’escu de tous périls mondains 
Et la clarté des esveillés. 
